寄題滁州豐樂亭
作者：梅堯臣
朝代：宋

paragraphs: 泠泠幽谷泉，近在青峯下。
使君去窮源，林外留車馬。
一徑穿篠深，蔽日復瀟灑。
行盡逢泓澄，翠影如可瀉。
雲樹陰其旁，造物將有假。
引水開石池，結宇覆碧瓦。
乃知愛玩心，朝夕未忍捨。
近移溪上石，怪古蒼蘚惹。
芍藥廣陵來，山卉雜夭冶。
春禽時相鳴，賓從不應寡。
欲問淮南趣，還思洛陽社。
勝事已不辜，吟觴無倦把。